1.

Titlul IV se înlocuiește cu următorul text: „TITLUL IV Comerțul cu țări terțe Articolul 52 (1) Importurile în Comunitate de oricare dintre produsele prevăzute în articolul 1 alineatul (2) literele (a) și (b) se fac pe baza prezentării unei licențe de import. Importurile în Comunitate de orice alte produsele prevăzute în articolul 1 alineatul (2) și exporturile din Comunitate de oricare dintre produsele prevăzute în articolul 1 alineatul (2) se pot face pe baza prezentării unei licențe de import sau de export. (2) Licențele sunt eliberate de statele membre oricărui solicitant, indiferent de localizarea întreprinderii sale pe teritoriul Comunității și fără a aduce atingere măsurilor luate pentru aplicarea articolelor 55 și 56. Licențele sunt valabile pe întreg teritoriul Comunității. Aceste licențe se eliberează după constituirea unei garanții prin care se asigură că produsele se importă sau se exportă în termenul de valabilitate a licenței; cu excepția cazurilor de forță majoră, garanția se confiscă, integral sau parțial, dacă importul sau exportul nu se realizează, sau se realizează doar parțial, în acest termen. (3) În conformitate cu procedura prevăzută în articolul 83, se adoptă: (a) lista produselor pentru care se solicită licențe de import sau de export; (b) termenul de valabilitate a licențelor și celelalte modalități de aplicare a prezentului articol. Articolul 53 (1) Cu excepția dispozițiilor contrare prevăzute în prezentul regulament, ratele taxelor din Tariful Vamal Comun se aplică produselor prevăzute în articolul 1. (2) Pentru mustul cuprins în codurile NC 2009 60 și 2204 30, pentru care aplicarea taxelor din Tariful Vamal Comun depinde de prețul de import al produsului importat, veridicitatea prețului se verifică utilizând o valoare forfetară de import, calculată de Comisie, în funcție de origine și de produs, pe baza mediei ponderate a prețurilor pentru produsele în cauză de pe piețele de import reprezentative ale statelor membre sau, dacă este cazul, de pe alte piețe. În cazul în care prețul de intrare declarat al transportului respectiv este mai mare decât valoarea forfetară de import, la care se adaugă o marjă adoptată în conformitate cu alineatul (3) care nu poate depăși valoarea forfetară cu mai mult de 10 %, este necesară depunerea unei garanții egale cu taxele de import stabilite pe baza valorii forfetare de import. Dacă prețul de intrare al transportului respectiv nu este declarat la trecerea prin vamă, aplicarea taxelor din Tariful Vamal Comun depinde de valoarea forfetară de import sau de aplicarea dispozițiilor relevante din legislația vamală, potrivit unor condiții care urmează a fi stabilite în conformitate cu alineatul (3). (3) Modalitățile de aplicare a prezentului articol se adoptă în conformitate cu procedura prevăzută în articolul 83. Aceste modalități includ dispozițiile necesare pentru verificarea prețurilor de import. Articolul 54 (1) Pentru a evita sau a contracara efectele nefavorabile asupra pieței comunitare care pot rezulta din importurile de anumite produse prevăzute în articolul 1, pentru importurile de unul sau mai multe dintre aceste produse la rata taxei stabilită în articolul 10 se plătește o taxă de import suplimentară dacă se îndeplinesc condițiile stabilite în articolul 5 din Acordul privind agricultura, încheiat în conformitate cu articolul 228 din tratat în cadrul negocierilor comerciale multilaterale din Runda Uruguay, cu excepția cazurilor în care importurile riscă să perturbe piața comunitară sau în care efectele sunt disproporționate față de obiectivul prevăzut. (2) Prețurile de referință sub care se poate impune o taxă de import suplimentară sunt cele transmise de Comunitate Organizației Mondiale a Comerțului. Cantitățile de referință care trebuie să fie depășite pentru impunerea unei taxe de import suplimentare se stabilesc, în special, pe baza importurilor în Comunitate efectuate în cei trei ani anteriori anului în care apar sau riscă să apară efectele nefavorabile menționate în alineatul (1). (3) Prețurile la import care trebuie luate în considerare la impunerea unei taxe de import suplimentare se stabilesc pe baza prețurilor de import CIF ale expedierii în cauză. În acest scop, prețurile la import CIF se verifică pe baza prețurilor reprezentative pentru produs de pe piața mondială sau de pe piața de import comunitară pentru acest produs. (4) Comisia adoptă modalitățile de aplicare a prezentului articol în conformitate cu procedura prevăzută în articolul 83. Aceste modalități precizează în special: (a) produsele pentru care se aplică, potrivit articolului 5 din Acordul privind agricultura, taxe de import suplimentare; (b) celelalte criterii necesare pentru aplicarea alineatului (1) în conformitate cu articolul 5 din Acordul privind agricultura. Articolul 55 (1) În măsura necesară pentru a permite exportul de: (a) produse prevăzute în articolul 1 alineatul (2) literele (a), (b) și (c); (b) zaharuri cuprinse în codurile NC 1701, glucoză și sirop de glucoză cuprinse în codurile NC 1702 30 91, 1702 30 99, 1702 40 90 și 1702 90 50, inclusiv sub forma produselor cuprinse în codurile NC 1702 30 51 și 1702 30 59, încorporate în produse cuprinse în codurile NC 2009 60 11, 2009 60 71, 2009 60 79 și 2204 30 99, pe baza prețurilor de pe piața mondială pentru aceste produse și în limitele care rezultă din acordurile încheiate în conformitate cu articolul 228 din tratat, diferența dintre aceste prețuri și prețurile din Comunitate se poate acoperi prin restituiri la export. (2) Metoda stabilită pentru alocarea cantităților care se pot exporta cu restituire este metoda: (a) cel mai bine adaptată naturii produsului și situației de pe piața în cauză și care permite utilizarea cât mai eficientă a resurselor disponibile, ținând cont de eficiența și de structura exporturilor comunitare, fără a crea, totuși, discriminări între micii și marii operatori; (b) cel mai puțin greoaie pentru operatori din punct de vedere administrativ, ținând cont de cerințele de gestionare; (c) care evită orice discriminare între operatorii în cauză. (3) Restituirile sunt aceleași pe întreg teritoriul Comunității. Ele pot varia în funcție de destinație dacă situația de pe piața mondială sau cerințele specifice ale anumitor piețe impun acest lucru. Restituirile menționate în alineatul (1) litera (a) se stabilesc în conformitate cu procedura prevăzută în articolul 83. Restituirile se stabilesc periodic. La cererea unui stat membru sau din proprie inițiativă, Comisia poate modifica restituirile fixate periodic, dacă este cazul, în perioada de intervenție. Dispozițiile articolului 56 privind produsele menționate în articolul respectiv se aplică cu titlu complementar. (4) Restituirile se acordă numai prin depunerea unei cereri și prin prezentarea de licenței de export corespunzătoare. (5) Restituirea aplicabilă exporturilor de produse prevăzute în articolul 1 este cea aplicabilă în ziua depunerii cererii de licență și, în cazul unei restituiri diferențiate, cea aplicabilă în aceeași zi: (a) pentru destinația indicată în licență sau, dacă este cazul, (b) pentru destinația reală, dacă aceasta diferă de cea indicată în licență. În acest caz, valoarea aplicabilă nu poate depăși valoarea aplicabilă pentru destinația indicată în licență. Se pot lua măsuri adecvate pentru a evita utilizarea abuzivă a flexibilității prevăzute în prezentul alineat. (6) Se poate face o derogare de la alineatele (4) și (5) în cazul produselor prevăzute în articolul 1 care beneficiază de restituiri în cadrul operațiunilor de ajutor alimentar, în conformitate cu procedura prevăzută în articolul 83. (7) Respectarea limitelor de volum care decurg din acordurile încheiate în conformitate cu articolul 228 din tratat se asigură pe baza certificatelor de export eliberate pentru perioadele de referință prevăzute în acestea și aplicabile produselor în cauză. În privința respectării obligațiilor care decurg din acordurile încheiate în cadrul negocierilor comerciale din Runda Uruguay, încheierea unei perioade de referință nu afectează valabilitatea licențelor de export. (8) Modalitățile de aplicare a prezentului articol, inclusiv măsurile de redistribuire a cantităților exportabile nealocate sau neutilizate, se adoptă în conformitate cu procedura prevăzută în articolul 83. Articolul 56 (1) Prezentul articol se aplică restituirilor prevăzute în articolul 55 alineatul (1). (2) Valoarea restituirii pentru produsele prevăzute în articolul 55 alineatul (1) litera (b) este: — în cazul zahărului brut și al zahărului alb, valoarea restituirii la exportul de aceste produse în aceeași stare, stabilită în conformitate cu articolul 17 din Regulamentul (CEE) nr. 1785/81 al Consiliului din 30 iunie 1981 privind organizarea comună a pieței în sectorul zahărului și cu dispozițiile de aplicare a prezentului regulament; — în cazul glucozei și al siropului de glucoză, valoarea restituirii la exportul de aceste produse în aceeași stare, fixată pentru fiecare dintre aceste produse în conformitate cu articolul 13 din Regulamentul (CEE) nr. 1766/92 al Consiliului din 30 iunie 1992 privind organizarea comună a pieței cerealelor și cu dispozițiile de aplicare a prezentului regulament. Pentru a putea beneficia de restituire, produsele prelucrate trebuie să fie însoțite la export de o declarație a solicitantului în care se precizează cantitățile de zahăr brut, zahăr alb, glucoză și sirop de glucoză utilizate la fabricarea produselor. Exactitatea declarației menționate în primul paragraf se stabilește pe baza controalelor efectuate de autoritățile competente ale statelor membre în cauză. (3) La stabilirea restituirilor se ține cont de: (a) situația existentă și perspectivele de evoluție referitoare la: — prețurile și disponibilitatea produselor enumerate în articolul 55 alineatul (1) pe piața comunitară; — prețurile de pe piața mondială pentru aceste produse; (b) cele mai avantajoase costuri de comercializare și de transport din piețele comunitare în porturi sau alte puncte de export în Comunitate, precum și costurile de transport în țările de destinație; (c) obiectivele organizării comune a pieței vitivinicole, și anume asigurarea echilibrului pe piață și evoluția naturală a prețurilor și a comerțului; (d) limitele care decurg din acordurile încheiate potrivit articolului 228 din tratat; (e) nevoia de a evita perturbările pe piața comunitară; (f) aspectul economic al exporturilor propuse. (4) Prețurile de pe piața comunitară prevăzute în articolul 55 alineatul (1) se stabilesc pe baza celor mai avantajoase prețuri de export. La stabilirea prețurilor de pe piața mondială prevăzute în articolul 55 alineatul (1), se ține cont de: (a) prețurile de pe piețele din țările terțe; (b) prețurile cele mai favorabile din țările terțe de destinație pentru importurile din țări terțe; (c) prețurile de producție constatate în țările terțe exportatoare, ținând cont, dacă este cazul, de subvențiile acordate de aceste țări; (d) prețurile de ofertă franco frontiera Comunității. (5) Fără a aduce atingere articolului 55 alineatul (3) al treilea paragraf, intervalele de timp la care se fixează lista de produse pentru care se acordă efectiv o restituire și valoarea la care se stabilește restituirea în cauză se determină în conformitate cu procedura prevăzută în articolul 83. (6) Restituirea se plătește la prezentarea dovezii că produsele: — sunt de origine comunitară, cu excepția cazurilor în care se aplică alineatul (7); — au fost exportate din Comunitate și — în cazul unei restituiri diferențiate, au ajuns la destinația indicată în licență sau la o altă destinație pentru care s-a stabilit o restituire, fără a aduce atingere articolul 55 alineatul (5) litera (b). Totuși, se pot face derogări de la această normă în conformitate cu procedura prevăzută în articolul 83, sub rezerva stabilirii unor condiții care oferă garanții echivalente. Se pot adopta dispoziții suplimentare în conformitate cu procedura prevăzută în articolul 83. (7) Nu se acordă restituiri la export pentru produse importate din țări terțe și reexportate în țări terțe decât dacă exportatorul dovedește că: — produsul care urmează a fi exportat și produsul importat anterior sunt unul și același; — la importul produsului s-au perceput taxe de import. În acest caz, restituirea pentru fiecare produs este egală cu taxa de import dacă aceasta din urmă este egală sau mai mică decât restituirea aplicabilă; în cazul în care taxa de import este mai mare decât restituirea aplicabilă, restituirea este egală cu aceasta din urmă. Articolul 57 (1) În măsura necesară pentru funcționarea corespunzătoare a organizației comune a pieței vitivinicole, Consiliul, hotărând la propunerea Comisiei potrivit procedurii de votare prevăzute în articolul 43 alineatul (2) din tratat, poate interzice, în cazuri speciale, integral sau parțial, utilizarea regimului de perfecționare activă pentru produsele prevăzute în articolul 1. (2) Prin derogare de la alineatul (1), dacă situația prevăzută în alineatul (1) apare ca urgență excepțională și dacă piața comunitară este perturbată sau riscă să fie perturbată de regimul perfecționării active sau pasive, Comisia adoptă, la cererea unui stat membru sau din proprie inițiativă, măsurile necesare; aceste măsuri se comunică Consiliului și statelor membre, sunt valabile o perioadă de cel mult șase luni și se aplică imediat. Dacă primește o cerere din partea unui stat membru, Comisia decide în termen de o săptămână de la primirea cererii. (3) Orice stat membru poate prezenta Consiliului decizia Comisiei, în termen de o săptămână de la data notificării acesteia. Consiliul, hotărând cu majoritate calificată, poate confirma, modifica sau abroga decizia Comisiei. În cazul în care Consiliul nu ia o decizie în termen de trei luni, decizia Comisiei se consideră abrogată. Articolul 58 (1) Normele generale de interpretare a Nomenclaturii Combinate și modalitățile de aplicare a acesteia se aplică clasificării produselor avute în vedere de prezentul regulament; nomenclatura tarifară care rezultă din aplicarea prezentului regulament se include în Tariful Vamal Comun. (2) Cu excepția dispozițiilor contrare prevăzute în prezentul regulament sau adoptate în temeiul prezentului regulament, se interzic: — perceperea oricărei taxe care are efectul echivalent al unei taxe vamale; — aplicarea oricărei restricții cantitative sau a oricărei măsuri cu efect echivalent. Articolul 59 (1) Se interzice importul produselor prevăzute în articolul 1 alineatul (2) la care s-a adăugat alcool, cu excepția produselor echivalente celor provenite din Comunitate pentru care este permis acest amestec potrivit articolului 25 alineatele (1) și (2). (2) Modalitățile de aplicare a prezentului articol, în special condițiile de echivalare a produselor, se adoptă în conformitate cu procedura prevăzută în articolul 83. Articolul 60 (1) Dacă, datorită importurilor sau exporturilor, piața comunitară pentru unul sau mai multe dintre produsele prevăzute în articolul 1 alineatul (2) este afectată sau riscă să fie afectată de perturbări grave care pot pune în pericol îndeplinirea obiectivelor stabilite în articolul 39 din tratat, se pot aplica măsuri adecvate în comerțul cu țările terțe până la dispariția perturbării sau a amenințării de perturbare. Pentru a aprecia dacă situația justifică aplicarea unor asemenea măsuri, se ține cont, în special, de: (a) cantitățile pentru care s-au eliberat ori s-au solicitat licențe de import și cifrele din bilanțul estimativ al aprovizionărilor; (b) dacă este necesar, dimensiunile intervenției. Consiliul, hotărând la propunerea Comisiei potrivit procedurii de votare prevăzute în articolul 43 alineatul (2) din tratat, adoptă normele generale de aplicare a prezentului alineat și stabilește cazurile și limitele în care statele membre pot lua măsuri protecționiste. (2) În cazul apariției situației menționate în alineatul (1), Comisia, la cererea unui stat membru sau din proprie inițiativă, decide cu privire la măsurile necesare; aceste măsuri se comunică statelor membre și se aplică imediat. În cazul în care primește o cerere din partea unui stat membru, Comisia decide în această privință, în termen de trei zile lucrătoare de la primirea cererii. (3) Orice stat membru poate prezenta Consiliului decizia Comisiei, în termen de trei zile lucrătoare de la data notificării acesteia. Consiliul se întrunește fără întârziere. Hotărând cu majoritate calificată, el poate modifica sau anula măsura respectivă. (4) Dispozițiile prezentului articol se aplică cu respectarea obligațiilor care decurg din acordurile încheiate în conformitate cu articolul 228 alineatul (2) din tratat. Articolul 61 (1) Vinurile importate, destinate consumului uman direct și desemnate cu ajutorul unei indicații geografice pot beneficia, pentru comercializarea lor în Comunitate și cu condiția existenței reciprocității, de măsurile de control și protecție prevăzute în articolul 16 din Regulamentul (CEE) nr. 823/87 pentru vinurile cu denumire de origine controlată. (2) Dispoziția prevăzută în alineatul (1) se aplică prin intermediul unor acorduri cu țările terțe interesate, care urmează a fi negociate și încheiate în conformitate cu procedura prevăzută în articolul 113 din tratat. (3) Modalitățile de aplicare a prezentului articol se adoptă în conformitate cu procedura prevăzută în articolul 83.”